หลังจากอ่านรีวิวในพันทิปมาได้ 2-3 เดือน เห็นว่าเจ้าของร้านคุณคำมูล ไปออกรายการเชฟกระทะเหล็ก แถมยังถือว่าเป็นผู้สอน เชฟบุญธรรมของร้านฮอนโมโนอีกด้วย แต่ไม่ได้ติดใจตรงนั้นมาก เพราะเฉยๆกับฮอนโมโน แต่เนื่องจากใกล้บ้าน และดูแล้วเชฟคำมูลเองก็น่าจะมีประสบการณ์การทำซูชิมานาน วันนี้ระหว่างรอดูหนังที่เอสพลานาด เลยขอลองซักหน่อย

เดินเข้ามาจากบิ๊กซีออกมาทางซอยชานเมืองด้านหลังก็จะเจอซอยชานเมือง เดินไปทางขวาอีกนิดก็จะเจอร้านอยู่ในซอยเล็กขวามือ (ชานเมืองซอย 7) ร้านอยู่ติดกับร้านหมูกระทะ เป็น outdoor แบบเิปิดโล่ง มีโต๊ะอยู่ประมาณ 6-7 ตัว เคานท์เตอร์นั่งได้ 2-3 คน บรรยากาศไม่ดีเท่าไหร่ เขึ้นอยู่กับสภาพอากาศ และมีกลิ่นอาหารจากร้านอื่นๆ ลอยมาเป็นระยะๆ

เมนูแนะนำที่สั่งวันนี้ เป็น ฟัวกราส์ ฮอนอากามิ ชูโทโร และเมนูปกติเป็นแซลมอน เนกิโทโร สไปซี่ทูน่า และเท็มปุระโรล ระหว่างรอเห็นเชฟกำลังเตรียมข้าวซูชิใหม่ๆ พึ่งขึ้นจากหม้อมาผสมน้ำส้มสดๆตรงนั้น ทั้งร้านมีเชฟ 2 คน อีกคนทำพวกมากิอย่างเดียว ส่วนซูชิซาชิมิ เชฟคำมูลทำเองหมดเลย พนักงานในร้านก็น่าจะเป็นลูกๆแกนั่นแหละครับ ธุรกิจภายในครอบครัว บริการดี แต่อาจจะช้าไปบ้างเพราะคนน้อย ระหว่างรออาหารเทน้ำจิ้มออกมาจากขวด สังเกตได้ว่าน้ำจิ้มโชยุน่าจะทำเอง เพราะข้นกว่าปกติ และมีกลิ่นมิริน รสชาติออกหวานเล็กน้อย ทำให้เริ่มคาดหวังกับอาหารที่สั่งมากขึ้น 

อย่างแรกที่มาเสริฟเป็นฟัวกราส์เลย จริงๆอยากให้เสริฟหลังๆมากกว่า แต่ก็ลองดูละกัน พอทานเข้าไปปรากฎว่า ไม่เคยกินข้าวซูชิร้านไหนอร่อยขนาดนี้มาก่อน ทั้งในเมืองไทยหลายๆร้าน ญี่ปุ่นอีก 2-3 ร้าน อเมริกาอีก 2-3 ร้าน ข้าวหุงได้ฟู นุ่มมาก รสชาติออกหวานหอม และอุ่นกำลังดี ทำให้ซูขิอร่อยมากขึ้นหลายเท่า อาหารทำได้ปราณีต ฝีมือการปั้นดีมาก ขนาดพอดีคำ ไม่ใหญ่เหมือนร้านสมัยใหม่ๆ สัมผัสน้อยครั้ง ข้าวแตกกระจายในปาก ทำให้วัตถุดิบบางอย่าง เช่นแซลมอนที่คุณภาพธรรมดามากๆ อร่อยขึ้นทันตา อย่างอื่นก็ทำได้ดีทั้งชูโทโร อากามิ และโรลอื่นๆ ทำได้ละเอียด และตั้งใจทุกอย่าง อาจจะตกตรงเรื่องคุณภาพของเครื่องปรุงไปบ้าง ตามสภาำพของร้านที่น่าจำมีข้อจำกัดในการสั่งของ

โดยรวมแล้วประทับใจมากครับ ได้ไปซ้ำอีกแน่นอน ชอบทัศนคติของเชฟที่ตั้งใจทุกรายละเอียด 
อยากให้ทำอย่างนี้ต่อไป ไม่ต้องไปหาสปอนเซอร์มาเปิดร้านใหญ่ๆ สวยๆ หรอกครับ
ให้เป็นธุรกิจครอบครัวเหมือนเดิมดีแล้ว

สำหรับคนที่ชอบทานซูชิจริงๆ แนะนำอย่างแรงครับ
แต่ถ้าอยากมาทานแค่ซาชิมิ ซูชิชิ้นใหญ่ๆ ร้านอื่นอาจจะตอบโจทย์มากกว่า